เอสเอ็มอีแบงก์ยุ่งขิง คลังไล่สอบยันบอร์ด
ทีมสอบกระทรวงการคลังสาวไส้บอร์ดเอสเอ็มอีแบงก์ทำหนี้เน่า
27 ก.ค. 2555

ทีมสอบกระทรวงการคลังสาวไส้บอร์ดเอสเอ็มอีแบงก์ทำหนี้เน่า
นายรังสรรค์ ศรีวรศาสตร์ อธิบดีกรมบัญชีกลาง ประธานสอบข้อเท็จจริงการดำเนินงานของธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) กล่าวว่า จะสรุปผลสอบสวนให้ได้ภายใน 1 เดือน โดยการสอบสวนจะยึดตามแนวทางการตรวจสอบของธนาคารแห่งประเทศไทย (ธปท.) ที่พบว่ามีการปล่อยกู้ที่อาจจะไม่ถูกต้อง
นายรังสรรค์ กล่าวว่า การลาออก ของนายโสฬส สาครวิศว กรรมการผู้จัดการเอสเอ็มอีแบงก์ ไม่กระทบกับผลสอบ โดยจะดูว่าการพิจารณาสินเชื่อมีการดำเนินการถูกขั้นตอนหรือไม่ นอกจากนี้หากพบว่าคณะกรรมการของธนาคารเอสเอ็มอีมีส่วนทำให้เสียหาย ก็ต้องดำเนินการตรวจสอบคณะกรรมการด้วยเช่นกัน
นายรังสรรค์ กล่าวว่า กรรมการตรวจสอบชุดนี้ถูกตั้งโดยกระทรวงการคลัง ส่วนทางคณะกรรมการเอสเอ็มอีก็มีการตั้งคณะกรรมการสอบขึ้นมาอีกชุดหนึ่ง แต่ทำการตรวจในลักษณะเดียวกัน
นายนริศ ชัยสูตร อธิบดีกรมธนารักษ์ ประธานกรรมการเอสเอ็มอีแบงก์ กล่าวว่า คณะกรรมการอยู่ระหว่างพิจารณาว่าจะสามารถสอบวินัยนายโสฬสได้หรือไม่ เพราะนายโสฬสได้ขอลาออกจากตำแหน่ง หากสอบวินัยไม่ได้ ก็ต้องพิจารณาว่าจะต้องดำเนินการทางกฎหมายฟ้องร้องอย่างไร
ด้านนายพงษ์ภาณุ เศวตรุนทร์ รองปลัดกระทรวงการคลัง อดีตประธานกรรมการเอสเอ็มอีแบงก์ ในช่วงที่ธนาคารปล่อยกู้เลิกจ้างงานที่มีปัญหา ปล่อยกู้ 7,000 ล้านบาท ไปถึง 1.4 หมื่นล้านบาท ทำให้ธนาคารเสียหายถึง 700 ล้านบาท กล่าวว่า ยังไม่ทราบรายละเอียดการปล่อยกู้ว่าเป็นอย่างไร แต่เชื่อว่าสามารถชี้แจงได้